Nuwe praktyk fokus op voetprobleme | News24
Nuwe praktyk fokus op voetprobleme
=Ortotis André Grundling en sy vrou Zanelda, 'n borsprostese konsultant, in die praktyk se ontvangslokaal op Uitenhage. Fotos: HEILIE COMBRINCK
Voetprobleme kan die rede wees vir lae rugpyn, seer knieë, heupe of seer enkels.
Baie mense ervaar hierdie pyne, maar weet nie waar om vir hulp aan te klop nie.
Ortotis en protetis André Grundling het sy Baaise praktyk uitgebrei na Uitenhage, by Johnstraat 36, waar hy pasiënte met talle kwale en probleme kan bystaan
"Baie mense van Uitenhage het my praktyk in Port Elizabeth besoek, daarom het ek besluit om dieselfde dienste ook hier aan te bied," sê André Grundling, wat spesialiseer in voetkondisies.
Pynvolle voete blyk 'n algemene verskynsel te wees, veral wanneer die voetbrug uitsak en dié toestand is hoofsaaklik as gevolg van alle-daagse slytasie.
Daar word gereken die gemiddelde mens gee tussen 8 000 en 10 000 treë per dag. Tog is voete dié liggaamsdeel wat klaarblyklik die meeste afgeskeep word. Voete is essensieël vir beweeglikheid, laat jou loop, staan, hardloop, huppel en dans.
"Daar is nog heeltemal te min studies oor voete gedoen. Die voet is só kompleks. Vir my is dit belangrik om nie die simptome te behandel nie, maar die oorsaak aan te spreek."
Hy maak gebruik van die nuutste tegnologie om akurate diagnose te bepaal., en presiese drukpunte uit te wys sowel as die voet se rol, hakrotasie en ander bewegings.
Hierdie waarnemings kan driedimensio-neel geanaliseer word.
Grundling sê lank staan, verkeerde skoene, baie hardloop en selfs sekere oulike kinderskoentjies is nie noodwendig goed vir voete nie. Kaalvoetloop is iets wat hy ten sterkste aanmoedig, veral by kinders.
"Ek wil hê dié praktyk moet 'n welstand-sentrum wees. Dienslewering is my prioriteit, daarom bied ek 'n verskeidenheid rolstoele, looprame, skoene, borsprosteses, arthrituskouse en -handskoene, binnesole en ander items wat beweeglikheid bevorder."
Grundling se vrou, Zanelda, is 'n opgeleide borsprostese konsultant wie pasiënte bystaan en adviseer met borsprostese na kankerdiagnose.
Vierpotiges ook hier gehelp
Grundling help nie net met mensevoete en -ledemate nie, hy het ook vir Sasha, 'n Husky-hond, stutte gemaak vir haar agterbene omdat haar kniegewrigte meegee. Nou hardloop sy in die park soos enige ander gelukkige vierpotige. So het hy ook die katjie, Jolie, gehelp nadat sy met gebreklike voorpootjies gebore is.
Daar is selfs 'n boek geskryf oor Jolie en Grundling se rol om haar van die katastrofe te red sodat sy katvoet deur die lewe kan gaan.
Ortotis vs voetheelkunde
Grundling werk nie met voetkwale soos kallusse, eelte, ingroeinaels en swaminfeksies nie. Daarvoor moet jy na 'n voetheelkundige gaan.
Grunding is 'n ortotis en protetis. In dié mediese veld help hy met voetprobleme en om mense weer normaal te laat funksioneer wanneer 'n ledemaat geamputeer is of wanneer 'n liggaamsdeel ondersteuning nodig het.